Document ID: /roh_data/filtered/fineweb-2-filterrobots_roh.jsonl.gz/28579

Da Corina Gustin - No sezzain cullas chommas in crusch ed ils ögls serrats süllas mataratschas da gummi chi sun rasadas oura cun chüra e precisiun sül fuond da lain. Maister Yu illa mittà davant no cun seis bel costüm da saida gelga. Cuntuot cha sia fatscha nun es nüglia d'extraordinari es ella fich interessanta cun trats serius e quiets. Seis schnuz elegant penda bain disziplinà sper la bocca gio e til fa gnir amo plü seirus. El para dad esser totalmaing concentrà, uschè sco chi tocca.
Coura esa amo s-chüra not ma plü probabel na plü lönch perche ils utschels sun dandetta eir sdruogliats e tschüblan melodias da prümavaira. Alch cula gio dal tet da la sala da gimnastica chi’s vezza fingià da dalöntsch davent pervi da sia culur cotschna. Curius, naiv nun esa fingià lönch na plü. Eu saint mincha muscla da meis corp, daffata suot il culöz esa musclas, chi vess cret? Hai, quai capita schi’s es gliedra sco üna muntanella tuot inviern e’s va lura ad üna fin d’eivna intensiva da Tai Chi e Yoga.
Schaniant per il corp cun ün simpel böt fisico-spiritual
Ingio saran las duos giuvnas chi mancan amo adüna? Vairamaing füssa da's focussar sün sia respiraziun e na’s laschar distrar dad impissamaints. «Ils impissamaints sun sco crötschs chi vegnan, raintan aint ferm e prouvan dan’s manar dalöntsch davent in ün oter lö… » vaiva dit Katharina dürant üna da las lecziuns da Yoga her davomezdi. Ella ha complettamaing radschun. Eu prouv da’m deliberar da las canaglias e gnir inavo in sala. Quai nu'm grataja inandret, eu sun uossa rivada a Bali.
Avant circa precis trais ons d'eira svolada sün quella bell' isla in Indonesia per imprender a surfar, na per far yoga. Insè nu vaiva bler incletta per glieud chi fantas-chaiva per quist' actività. Hippies chi mai nu lavuressan per üna banca, da quels chi sezzan intuorn ün fö e chantan, alternativs e softies faivan yoga. I'm gniva adimaint büschmainta da glin chi savura da "Raucherstäbli", bastunins d'intschais per rumantsch. Mia prüma lecziun da Yoga d'eira però cumplettamaing differenta da quai ch'eu vaiva aspettà. Davant mai sezzaiva ün hom à-la-mode fich musculus cun tattoos sü e gio da la bratscha ed üna bella frisur moderna. Ingüns rastas, ingünas chotschas da glin culuridas, ingüna savur da "Räucherstäblis" ed ingünas soccas da lana.
Ün spiert san in ün corp san
Üna malincletta totala. Yoga es bler daplü sco cruschar las chommas e serrar ils ögls. Yoga nun es ün passatemp dimpersè ün sport per minchün. Posiziuns (asanas) sco "il guerrier" o la plü cuntschainta, il "chan-chi-guarda-aval" fan süar, douvran forza, cundiziun, controlla e conzentraziun.
Sco il Yoga es eir il Tai Chi üna fuorma dad exerzicis meditativs chi sun characterisads da movimaints plans ed ün stender in posiziuns da balantscha corporala. Ün sport our da la categoria "low impact", voul dir ün' actività schanianta per il corp cun ün simpel böt fisico-spiritual; da redüer il stress e ragiundscher üna sandà totala davo la devisa "ün spiert san in ün corp san”.
Eu tuorn uossa però inavo in sala perche minchatant esa istess da rivir ils ögls e splintrar via pro'l maister. Quel fa avant ed ils scolars fan davo e quai sainza perder blers pleds. Verer ed imprender es la devisa, precis sco illas scoulas da Shaolin in China. Maister Yu ha amo adüna serrà ils ögls e sezza davant no sainza far bau.
Eu improuv da chattar mia mità.
Da dalöntsch davent as doda co cha las duos damas cun retard galoppan tras il corridor. D’uffants cuorrivan no plütöst in tschella direcziun. Inoura, in direcziun da las tualettas chi’s rechattan aint i’lla chasa da scoula da tschella vard. Amo plü bod, avant 25 ans faiv’na gimnastica aint illa sala pitschna in chasa da scoula. Là ingio cha hoz as rechatta la sala da mangiar. Bellas maisas grondas da lain massiv invidan a püschain, giantar e tschaina. Quellas vaiv’na rablà in sala be cun bleras fadias - üna roba da millimeters saja quai stat, aint da fanestra e quai be cun agüd da ses homens ferms - ha quintà Corsin chi ha renovà e drizzà aint la chasa da scoula veglia da Tschlin e transfuormà ella complettamaing.
Grazia fitg a tut ils sponsurs da LATABLA:
Ingio chi's chattaiva la gardaroba cun tuot las giaccas e putschas spüzzulentas dad uffants da prüma fin sesavla classa dà hoz bivgnaint la recepziun eleganta dal Center da Bainesser. Eu m’allgord cha ün o l’oter laschaiva là tuot on pattins, chaplinas, schaniaders, pucks, bastuns ed oter material ramassà chi nu pudaiva fingià quella jada na mancar pro'l sport popular dals mats engiadinais. Vi da pattins abandunats e pantofflas nun algorda nüglia plü, i savura da nouv e dal fuond da lain da la stüvetta daspera chi invida a passantar sairas pachifigas cun oters participants.
A las set e mezza daja püschain
Ils vainters sbarbuoglian ün davo tschel sco ün'uonda tras la sala gronda e meis impissamaints penduleschan tanter Master Yu ed il püschain. In cira ün’ura ed ün quart daja alch da ruojer. Hai, a las set e mezza.
Davo avair mangià vaja inavant cun trais uras da Tai Chi. Tanteraint daja üna variaziun chi'd es bainvgnüda, il maister Liu ans invida spontanmaing ad üna lecziun da Qi Gong. El es quel giuven da 28 ons chi’s vezza a spassegiar sü e gio per las giassas da cumün e's inscuntra minchatant dafatta illa butietta. El ha gust da giovar a ballapè culs uffants e salüda a minchün cun ün amiaivel «chau». Dürant il Qi Gong tadlaina musica tradiziunala chinaisa our dal telefonin da maister Liu. Las melodias sun simplas e’s repetan ad ün repeter. Ellas mainan a mai darcheu in oters muonds lontans. I füss da star attent…e baincomal fa’l uossa segn a mai da repeter quella seria da movimaints ch’el ha güsta fat avant. Ingio d’eira da cumanzar?
Eu n'ha durmi ed uschea esa greiv dad imprender. Las duos nots avant n’haja durmi in üna da las quatter chombras dublas süssom la chasa, là ingio cha da quella jada as chattaivan la stanza da zambriar e la scoulina. In quella d’eir’eu üna da las unicas chi nun inclegiaiva co chi d’eira da leger l’ura. D’eira las duos e trais o las trais e duos? Effectivmaing d’eira las trais e desch. Eu nun inclegiaiva e plü co fazil vaiva insömgià dad oters muonds e mancantà il plü important. Precis co cha her ed hoz nu suna statta buna da tegner adimaint che pè chi d’eira da metter davant, chenün davo e che man chi stumplaiva davent a chenün in che direcziun. Eu m’algord pero vi da la chanzunina Chinaisa, quella am perseguitescha amo ün pêr dis davo.
Di da las portas avertas: 28 da mai, das las 12.00 fin las 16.00